DÔVODOVÁ SPRÁVA

A. Všeobecná časť

Ministerstvo školstva, výskumu, vývoja a mládeže Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 412/2025 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia (ďalej len „návrh“).
V nadväznosti na § 46 ods. 6 zákona č. 322/2025 Z. z. o financovaní škôl a školských zariadení v znení účinnom od 1. januára 2027 sa návrhom určujú kritériá zohľadňovania veľkosti základnej školy pri určovaní mzdového normatívu a prevádzkového normatívu základnej školy a upravujú sa hodnoty zvýšených koeficientov na účely veľkostného príspevku pre základné školy.
Pre základné školy sa na základe prechodného ustanovenia zákona č. 322/2025 Z. z. bude veľkosť školy zohľadňovať pri určení mzdového normatívu a prevádzkového normatívu len v prechodnom období do 31. decembra 2030. Návrhom sa upravuje posudzovanie nároku na tzv. veľkostný príspevok na úrovni zriaďovateľa, t. j. s ohľadom na súčet počtu žiakov základných škôl v jeho zriaďovateľskej pôsobnosti na území obce, v ktorej základné školy sídlia. 
Navrhované úpravy vytvárajú priestor na postupné prispôsobenie organizačných a finančných podmienok zriaďovateľov základných škôl normatívnemu systému financovania po prechodnom období a na zabezpečenie dostupnosti, stability, predvídateľnosti  a dostatočných kapacít predprimárneho vzdelávania.          
V nadväznosti na zákon č. .../2026 Z. z. sa v návrhu upravujú koeficienty určovania prevádzkového normatívu a mzdového normatívu pre základné školy vo vzťahu ku kritériu školy s osobitným zreteľom. Zároveň sa v nariadení vlády podrobnejšie špecifikuje kritérium školy s osobitným zreteľom pre materské školy a kritérium školy s osobitným zreteľom pre základné školy.   
Vo vzťahu k základným školám sa budú pri určovaní mzdového normatívu a prevádzkového normatívu zohľadňovať kritérium veľkosti základnej školy a kritérium školy s osobitným zreteľom paralelne. Vo vzťahu k materským školám sa kritérium veľkosti školy nebude uplatňovať samostatne ale v rámci kritéria materskej školy s osobitným zreteľom. 
Návrhom sa taktiež upravujú koeficienty tak, aby bolo zabezpečené adresnejšie financovanie podľa personálnej, ekonomickej a prevádzkovej náročnosti  výchovy a vzdelávania a poskytovania odborných činností vo vzťahu ku    
- konzervatóriam (vytvárajú sa 3 skupiny študijných odborov s odlišnými koeficientami), 
- materským školám pre deti so zdravotným znevýhodnením a nadaním a stredných školách pre žiakov so zdravotným znevýhodnením a nadaním (znižuje sa počet detí a žiakov na jedného pedagogického zamestnanca na účely normatívneho financovania,  
- reedukačným centrám (zavádza sa koeficient financovania pre výchovné skupiny s ochranným  uzatvoreným  režimom, pri ktorom je zvýšená finančná  náročnosť starostlivosti o deti,
- zariadeniam poradenstva a prevencie (upravuje sa klasifikácia výkonov odbornej činnosti a s nimi súvisiacich koeficientov na účely určovania normatívnych príspevkov).
Návrh nariadenia nemá vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh je v súlade s Ústavou SR, ústavnými zákonmi, nálezmi Ústavného súdu Slovenskej republiky, inými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.




